હાલમાં અંધશ્રદ્ધા નિર્મૂલનનું કામ કરતા રેશનાલિસ્ટ ડોક્ટર નરેદ્ર દાભોળકરની હત્યાના દુ:ખદ સમાચાર વાંચતા મને બીજા એક રેશનાલિસ્ટ ડોક્ટર કોવૂર (Abraham Kovoor) અને એમના પત્નીએ કરેલ ભીમકાર્ય યાદ આવ્યું. ૧૦ એપ્રિલ ૧૮૯૮ના રોજ કેરાળામાં તિરુવલ ગામે જન્મેલ આ માનસશાસ્ત્રજ્ઞ ડોક્ટરે સામાન્ય પ્રવાહથી અલગ વિચાર, સમાજનાં હિતમાં વહેતો કરવાનું સાહસ કર્યું હતું. તેમણે વર્ષો સુધી અંધશ્રદ્ધા વિષે ઊંડા ઉતરીને અવલોકન કર્યું. ભૂતિયા મકાનોમાં રહી ચમત્કારિક અને અલૌકિક શક્તીઓ ધરાવતા હોવાનો ભ્રમ ઉભો કરનાર સમાજના કેટલાયે ઢોંગી પાખંડીઓને ઉઘાડા પાડ્યા.